Nuwe besem vee skoon by openbare werkePatricia de Lille, minister van openbare werke en infrastruktuur. (Foto: Twitter) Die nuwe minister van openbare werke, Patricia de Lille, het die leisels by dié departement stewig vasgevat – en het reeds begin om elkeen van die departement se sente om te draai. De Lille het beveel dat leefstyloudits van alle senior personeellede gedoen word, dat tenderprosesse oopgestel moet word sodat die publiek dit noukeurig kan deurkyk en dat honderde miljoene rand wat by die departement gesteel is, herwin word. Die minister het Woensdag die departement se begrotingsrede aan die parlement in Kaapstad voorgelê. Sy het uiteengesit hoe die departement beoog om sy begroting van R7,8 miljard te bestee en wat openbare werke se prioriteit vir die volgende boekjaar is. Ondersoeke gedoen “Daar gaan geen geheimhouding rondom tenders wees nie. Die publiek gaan die evaluering en beoordeling van die bodproses kan dophou,” het De Lille gesê. In ooreenstemming met pres. Cyril Ramaphosa se opdrag gaan leefstyloudits van senior beamptes, ook die minister self, gedoen word. ŉ Spesiale eenheid gaan diegene wat van korrupsie verdink word, vasvat. Die spesiale ondersoekeenheid (SOE) het reeds 2 325 ondersoeke in die departement gedoen, waarvan die helfte afgehandel is. Die departement doen intussen alles moontlik om van die R403 miljoen wat geplunder is, in opdrag van die SOE te herwin. “Daar is 37 polisiedossiere vir die herwinning van R29 miljoen.” Die departement steier al jare lank onder bedrog en korrupsie. Die tugstappe en strafregtelike aanklagte teen diegene wat betrokke was by die onwettige opgraderingswerk aan oudpres. Jacob Zuma se Nkandla-woning, word ook afgehandel. Dit het belastingbetalers nagenoeg R246 miljoen uit die sak gejaag. Die openbare dienstekommissie finaliseer ook in dié stadium sy verslag oor die onreëlmatige aanstelling van senior en middelvlakbestuurders by die departement. Polisiehoofkantoor De Lille het gesê sy het ook reeds met die minister van polisie, Bheki Cele, vergader oor die koste verbonde aan die polisie se nuwe hoofkantoor in Pretoria. “Die koste het nou al gestyg tot R1,6 miljard (van R650 miljoen) en die polisie het steeds nie in die gebou ingetrek nie. Afgesien daarvan betaal die polisie ŉ private maatskappy om die geboue teen ŉ koste van tussen R400 000 en R500 000 per maand op te pas,” het De Lille gesê. Die polisie is steeds in sy ou geboue, vier jaar nadat die parlement dit onveilig verklaar het. Telkom Towers, wat bestaan uit tien geboue, is aangekoop om as nuwe hoofkantoor te dien. De Lille het gesê sy en Cele het ooreengekom dat alle amptenare van openbare werke, sowel as die polisie, aan die projek onttrek gaan word en dat ŉ diensverskaffer die projek voortaan gaan bestuur. Bouwerk aan die projek behoort teen April volgende jaar afgehandel te wees. Geen nuwe meubels De Lille het ook gesê amptenare kan vergeet van nuwe meubels vir hul kantore of ampswonings. Sy het gesê besteding gaan dadelik ingeperk word, terwyl nuwe, formele besuinigingsmaatreëls ontwikkel word. “Die departement gaan bestaande meubels regmaak, stoffeer en onderhou.” Buitengewone of dringende herstelwerk gaan net onder uitsonderlike omstandighede en met die uitvoerende gesag se toestemming gedoen word. Daar gaan ook van ministers en hulle adjunkte verwag word om water en krag te bespaar. Die departement sit met groot rekeninge in Pretoria en Kaapstad hiervoor, en daar word met die twee metrorade gepraat oor beweerde oorverrekening van R20 miljoen.